
Στις 21 Νοεμβρίου 2014, οι εκπρόσωποι των μελών και παρατηρητριών οργανώσεων του ΣΕΟ, συναντήθηκαν στις Βρυξέλλες, για την τακτική Ολομέλειά του εξαμήνου. Στη διάρκεια της ολομέλειας, τα μέλη του ΣΕΟ ομόφωνα υιοθέτησαν ένα Ψήφισμα για τον έλεγχο των λοιμώξεων και τη διαχείριση των αποβλήτων στην οδοντιατρική. Τα μέλη του ΣΕΟ τόνισαν ότι όλες οι οδοντιατρικές θεραπείες θα πρέπει να παρέχονται με τρόπο ώστε να ελαχιστοποιείται ο κίνδυνος των λοιμώξεων που συνδέονται με την υγειονομική περίθαλψη. 
Επιπλέον, τα  μέλη του ΣΕΟ συζήτησαν την μικροβιοαντοχή (ΑΜR), τις μελλοντικές Ρυθμίσεις για την Προστασία των Δεδομένων και τα Ιατροτεχνολογικά Προϊόντα, τα  θέματα της τυποποίησης και ιδιαίτερα τις ανησυχητικές εξελίξεις σε σχέση με την τυποποίηση των υγειονομικών υπηρεσιών, τις εξελίξεις στους τομείς της e-Υγείας , της ασφάλειας των ασθενών και της λεύκανσης των δοντιών. 
Η Ολομέλεια, εξ άλλου, συμφώνησε να δώσει εντολή στο Συμβούλιο για τη σύνταξη ενός σχεδίου θέσεων του ΣΕΟ, αναφορικά με την Τυποποίηση. 
__________________________________________________________________________
ΠΡΟΕΔΡΟΣ ΤΟΥ ΣΕΟ 

ΣΥΝΑΝΤΗΣΗ  ΜΕ ΤΟΝ ΕΠΙΤΡΟΠΟ ΤΗΣ Ε.Ε. ΓΙΑ ΤΗΝ ΥΓΕΙΑ

  Στις 28 Ιανουαρίου 2015, ο Πρόεδρος του ΣΕΟ Dr. Wolfgang Doneus, συνάντησε μαζί με την Πρόεδρο της CPME (Μόνιμη Επιτροπή Ευρωπαίων Ιατρών), Dr. Katrin Fjelsted, το νέο Ευρωπαίο Επίτροπο της Υγείας Dr. Vytenis Andriukaitis. Ο Επίτροπος  Andriukaitis, χειρουργός  στο επάγγελμα και πρώην Υπουργός Υγείας της Λιθουανίας, υπογράμμισε τη σημασία που προσδίδει στη  συνεργασία του με τα επαγγέλματα υγείας και τους άλλους ενδιαφερόμενους φορείς, στη διάρκεια της θητείας του στη θέση που ανέλαβε. 
Διαβεβαίωσε ότι θα συνεργαστεί στενά με το συνάδελφο του Επίτροπο Bienkowska για την Ευρωπαϊκή Πολιτική  στον τομέα των ιατροτεχνολογικών προϊόντων. Το χαρτοφυλάκιο  μετακινήθηκε από τη DG SANTE (πρώην DG SANCO) και το ΣΕΟ  και η CPME ήταν μεταξύ των ενδιαφερομένων φορέων που διαμαρτυρήθηκαν για τη μετακίνηση του χαρτοφυλακίου. 

Ο Επίτροπος εξέφρασε την κατανόησή του για τις ανησυχίες του ΣΕΟ και της CPME σχετικά με τις προσπάθειες που καταβάλλονται για τη δημιουργία προτύπων στην παροχή υγειονομικής περίθαλψης σε Κοινοτικό επίπεδο.  Όπως τόνισε ο Πρόεδρος του ΣΕΟ, ακριβώς όπως οι ασθενείς, έτσι και οι θεραπείες δεν μπορούν να τυποποιηθούν  αλλά θα πρέπει να διέπονται από την εμπειρογνωμοσύνη και την επαγγελματική δεοντολογία του επαγγελματία υγείας. 
Άλλα θέματα που συζητήθηκαν ήταν η ηλεκτρονική υγεία, το ανθρώπινο υγειονομικό δυναμικό και η  μικροβιοαντοχή˙ όλοι συμφώνησαν ότι στους τομείς αυτούς, οι οδοντίατροι και οι γιατροί μπορούν να εξακολουθήσουν να συνεισφέρουν ουσιαστικά.
__________________________________________________________________________

ΣΥΝΑΝΤΗΣΗ ΜΕ ΤΗΝ ΠΡΟΕΔΡΟ ΤΗΣ CPME 

Στις 28/1/2015, ο Πρόεδρος του ΣΕΟ, Dr. W. Doneus, συναντήθηκε με την Πρόεδρο της Μόνιμης Επιτροπής των Ευρωπαίων Ιατρών Dr. Katrin Fjelsted, στις Βρυξέλλες. Ένα  χρόνο μετά την υπογραφή Μνημονίου Συνεργασίας μεταξύ των δύο οργανώσεων, η συνάντηση εστίασε στα πολλά πεδία καλής συνεργασίας μεταξύ του ΣΕΟ και της CPME.
Oι Πρόεδροι, έκαναν μίαν ανασκόπηση των κοινών δράσεων κατά τη διάρκεια του περασμένου χρόνου, όπως η Μελέτη για τη Συνεχιζόμενη Επαγγελματική Εξέλιξη και το δεύτερο φυλλάδιο για τη μικροβιοαντοχή. Συμφώνησαν να επιχειρούν να διατυπώνουν κοινές θέσεις, οποτεδήποτε αυτό είναι δυνατό και να τις δημοσιοποιούν στους Ευρωπαϊκούς Φορείς συντονισμένα, όπως έγινε με την κοινή συνάντηση που είχαν την ίδια μέρα με τον Ευρωπαίο Επίτροπο Υγείας. 
__________________________________________________________________________
ΣΥΜΒΟΥΛΙΟ ΣΕΟ 

ΣΥΝΑΝΤΗΣΗ ΔΙΟΙΚΗΤΙΚΟΥ ΣΥΜΒΟΥΛΙΟΥ ΣΕΟ 

 Στις 20/11/2014, το Διοικητικό Συμβούλιο του ΣΕΟ συναντήθηκε στις Βρυξέλλες. Το Συμβούλιο συζήτησε την τρέχουσα δουλειά  των Ομάδων Εργασίας του και των Ομάδων Δράσης, όπως επίσης και τις Ευρωπαϊκές πολιτικές εξελίξεις και πρότεινε προς έγκριση το ψήφισμα  που θα υιοθετείτο από την Ολομέλεια την επόμενη μέρα. Το Δ.Σ. συζήτησε εξ άλλου τα θέματα που σχετίζονται με την τυποποίηση των υπηρεσιών υγείας που προκαλούν μεγάλη ανησυχία στο επάγγελμα. 
Το Δ.Σ. τέλος, έλαβε μιαν επικαιροποίηση των τελικών σταδίων της Μελέτης για τη Συνεχιζόμενη Επαγγελματική Εξέλιξη (CPD) για τους επαγγελματίες υγείας στην ΕΕ (βλ. «Μελέτη CPD που παρουσιάστηκε στα Υπουργεία Υγείας») και αποφάσισε ότι το ΣΕΟ θα πρέπει να συνεχίσει να συμμετέχει σε οποιεσδήποτε μελλοντικές διαβουλεύσεις για την πολιτική στον τομέα της Συνεχιζόμενης Επαγγελματικής Εξέλιξης σε Κοινοτικό επίπεδο.
SME - ΔΙΑΚΟΜΜΑΤΙΚΗ ΣΥΝΑΝΤΗΣΗ ΓΙΑ ΤΑ ΕΛΕΥΘΕΡΑ ΕΠΑΓΓΕΛΜΑΤΑ 
Στις 2.12.2014, ο Αντιπρόεδρος του ΣΕΟ Μarco Landi και η επικεφαλής του γραφείου Νina Bernot παρακολούθησαν συνάντηση  της Διακομματικής Επιτροπής για τις Μικρομεσαίες Επιχειρήσεις στο Ευρωπαϊκό Κοινοβούλιο για τις μικρομεσαίες επιχειρήσεις(Small and Medium-sized Enterprises(SME) στα Eλεύθερα Επαγγέλματα. Τα μέλη του ΣΕΟ, Peter Engel, Wolfgang Sprekels, Florian Lemor, Jorg Krainhofner και  Alfred Buttner συμμετείχαν επίσης με την αντίστοιχη εθνική τους ιδιότητα. 
Η συνάντηση συνφιλοξενήθηκε από τα Μέλη του Ευρωκοινοβουλίου/Μέλη του Διακομματικού Συμβουλίου SME: Othmar Karas (EPP, Αυστρία), Μaria Grapini  (S&D, Ρουμανία) και Michael Theurer (ALDE, Γερμανία). Επίσης παρευρέθησαν και άλλα Μέλη του Ευρωκοινοβουλίου MEPs, μεταξύ αυτών οι Paul Rübig (EPP, Αυστρία), Herbert Dorfmann (EPP, Ιταλία), Angelika Mlinar (ALDE, Αυστρία), Ivan Stefanec (EPP, Σλοβακία) και  Martina Anderson (GUE/NGL, ΗΒ).
Ο Αντιπρόεδρος του ΣΕΟ παρουσίασε τον Καταστατικό Χάρτη για τα Ελεύθερα επαγγέλματα, συν-συγγραφέας του οποίου είναι το ΣΕΟ. Επικεντρώθηκε στις ιδιαιτερότητες των ελευθέρων επαγγελμάτων, στη σημασία του δημόσιου συμφέροντος, στο ρόλο των ελευθέρων επαγγελμάτων στη διασφάλιση  των θεμελιωδών δικαιωμάτων των πελατών και των ασθενών για υπηρεσίες και θεραπεία υψηλής ποιότητας και τέλος, στην ανάγκη ενίσχυσης των ελευθέρων επαγγελμάτων και όχι υπονόμευσής τους με την απο-ρύθμιση. 
Κατά τη διάρκεια της εκδήλωσης, ο Arno Metzler από την Ευρωπαϊκή Οικονομική και Κοινωνική Επιτροπή (EESC) εισηγήθηκε στην Ευρωπαϊκή Επιτροπή να προτείνει μια Κοινοτική Οδηγία για τα ελεύθερα επαγγέλματα  - όπως δήλωσε συγκεκριμένα,  αυτή θα μπορούσε να αποτελέσει μια οδηγία-πλαίσιο επί τη βάσει κοινών αρχών και να συμπληρωθεί από τις εθνικές νομοθεσίες, διατηρώντας τις διαφορές, όπου κάτι τέτοιο κρίνεται απαραίτητο. 
__________________________________________________________________________
ΣΥΝΔΙΑΣΚΕΨΗ ΤΗΣ ΚΟΙΝΗΣ ΔΡΑΣΗΣ ΓΙΑ ΤΟ ΥΓΕΙΟΝΟΜΙΚΟ ΑΝΘΡΩΠΙΝΟ ΔΥΝΑΜΙΚΟ 

Στις 4 και 5 Δεκεμβρίου 2014, έλαβε χώρα η δεύτερη συνδιάσκεψη  της Κοινής Δράσης στην ΕΕ για το Σχεδιασμό και την Πρόβλεψη του Υγειονομικού Ανθρώπινου Δυναμικού, στη Ρώμη,  με την υποστήριξη της Ιταλικής Προεδρίας της ΕΕ.  Ο αντιπρόεδρος του ΣΕΟ Μarco Landi, η Nina Bernot και η Sara Roda, του γραφείου του ΣΕΟ, παρακολούθησαν την εκδήλωση. Το ΣΕΟ είναι συνδεδεμένος εταίρος της Κοινής Δράσης και συνεισφέρει ενεργά στο έργο της σε ποικίλους τομείς. 
Η συνδιάσκεψη επικεντρώθηκε στις μεθοδολογίες σχεδιασμού και τα συλλεγμένα στοιχεία/δεδομένα αναφορικά με το ανθρώπινο δυναμικό στον τομέα της υγείας,  από  ολόκληρη την Ευρώπη. Έγινε παρουσίαση Πιλοτικών Μελετών για το σχεδιασμό και ο Marco Landi υπογράμμισε τη σημασία της συμμετοχής των επαγγελματιών υγείας στη διαδικασία ˙ αυτό είναι ιδιαιτέρως σημαντικό στην περίπτωση των οδοντιάτρων καθώς η μεγάλη πλειονότητα τους εργάζεται ανεξάρτητα. Ένα εγχειρίδιο για τις μεθοδολογίες σχεδιασμού, ένα από τα παραδοτέα της Κοινής Δράσης, θα διατίθεται στην ιστοσελίδα της Κοινής Δράσης, γύρω στο τέλος Μαρτίου 2015. 
________________________________________________________
ομαδεσ εργασιασ του σεο (Ο.Ε.)

ο.ε. «αμαλγαμα & αλλα υλικα αποκαταστασησ (A&ORM)»
Στις 28/10/2014, η Ο.Ε. «Αμάλγαμα και άλλα οδοντιατρικά υλικά αποκατάστασης» συναντήθηκε στο Λονδίνο, στα γραφεία της Βρετανικής Οδοντιατρικής Ομοσπονδίας,  προκειμένου να συζητήσει και να προετοιμάσει τις απαντήσεις του ΣΕΟ στις δημόσιες διαβουλεύσεις για την προκαταρκτική γνωμοδότηση της SCENIHR  για την ασφάλεια του οδοντιατρικού αμαλγάματος και την Επικύρωση της Σύμβασης της Μιναμάτα. Η Ο.Ε. συζήτησε, επίσης, την πρόταση της Ευρωπαϊκής Επιτροπής για την τροποποίηση της Οδηγίας για τα Απόβλητα και τις πιθανές επιπτώσεις για το επάγγελμα (η πρόταση τελικώς απεσύρθη από την Κομισιόν στις 22/1/2015, με την υπόσχεση ότι μια περισσότερο φιλόδοξη πρόταση θα κατατεθεί εντός του 2015). Η Ο.Ε. εξ άλλου συζήτησε για άλλα οδοντιατρικά υλικά αποκατάστασης, λαμβάνοντας υπόψη την  αυξανόμενη σημασία που παίρνουν στην Ευρωπαϊκή ατζέντα οι ενδοκρινικοί διαταράκτες.

__________________________________________________________________________
Ο.Ε. «ΕΚΠΑΙΔΕΥΣΗ ΚΑΙ ΕΠΑΓΓΕΛΜΑΤΙΚΑ ΠΡΟΣΟΝΤΑ (EPQ)»

Tην 1η Δεκεμβρίου 2014, η Ο.Ε. για την Εκπαίδευση και τα     Επαγγελματικά Προσόντα συναντήθηκε στις Βρυξέλλες για να συζητήσει και να προετοιμάσει το σχέδιο ψηφίσματος του ΣΕΟ για τη σχέση της οδοντιατρικής ομάδας με τους ασθενείς. Οι συστάσεις που διατυπώνονται  στο έγγραφο αυτό έχουν την πρόθεση να υπογραμμίσουν: i) τη σημασία  του ηγετικού ρόλου  του οδοντιάτρου στη διασφάλιση της ασφάλειας του ασθενούς  ii) την ιδεώδη σύνθεση της οδοντιατρικής ομάδας και τη σχέση του οδοντιάτρου με τους οδοντοτεχνίτες iii) τις ευθύνες και τις αρμοδιότητες που προσδοκούν οι οδοντίατροι από την οδοντιατρική τους ομάδα iv) και τη σχέση μεταξύ των μελών της οδοντιατρικής ομάδας και των ασθενών.
Η Ο.Ε. , πέραν αυτών, συζήτησε το έργο της Ομάδας Δράσης ΣΕΟ και ADEE στο θέμα του Παραρτήματος 5.3.1. της Οδηγίας 2005/36/ΕΚ και των επόμενων βημάτων που θα κάνει και όρισε τον Προεδρεύοντα της Ο.Ε. Paulo Melo να συμμετέχει στο Γνωμοδοτικό Συμβούλιο  του σχεδίου Ε-DENT.  
__________________________________________________________________________

OMAΔΕΣ ΕΡΓΑΣΙΑΣ του ΣΕΟ 
ΣΥΝΑΝΤΗΣH ΜΕ ΤΗ Γ.Δ.ΑΝΑΠΤΥΞΗ (DG GROWTH) - (O.E. «EKΠΑΙΔΕΥΣΗ & ΕΠΑΓ/ΚΑ ΠΡΟΣΟΝΤΑ» /W.G.EPQ)

 Στις 22 Ιανουαρίου, ο Προεδρεύων της Ο.Ε. για την Εκπαίδευση και τα Επαγγελματικά Προσόντα Καθ. Paulo Melo, η επικεφαλής του γραφείου του ΣΕΟ στις Βρυξέλλες Nina Bernot και η υπεύθυνη Πολιτικής του γραφείου Sara Roda συναντήθηκαν με τον επικεφαλής της Μονάδας για την Ελεύθερη Διακίνηση των Επαγγελματιών κ. Martin Frohn (Γ.Δ.ΑΝΑΠΤΥΞΗ, πρώην Γ.Δ. Εσωτερική Αγορά) και τους νομικούς κ. Andras Zsigmond και κ. Sophie Weisswange, για να ενημερώσουν σχετικά με την πρόσφατη πολιτική του ΣΕΟ για την επαγγελματική κατάρτιση (που υιοθετήθηκε το Μάιο του 2014).
Επί πλέον, ενημερώνουν την Ευρωπαϊκή Επιτροπή ότι το ΣΕΟ προετοιμάζει ένα ψήφισμα για τη σχέση μεταξύ οδοντιατρικής ομάδας και ασθενών, το οποίο αναμένεται  να υιοθετηθεί τον προσεχή Μάιο. 

Το ΣΕΟ επίσης,  είχε την ευκαιρία να συζητήσει αρκετά θέματα που σχετίζονται με την Οδηγία 2005/36/ΕΚ. Συγκεκριμένα, την επικαιροποίηση του Παραρτήματος 5.3.1 (χρονική διορία και μορφή), την  εισαγωγή αρμοδιοτήτων στην οδοντιατρική και τις νομικές εξουσίες της Κομισιόν, τη διαδικασία διαφάνειας της Κομισιόν για τα νομοθετικά ρυθμιζόμενα επαγγέλματα,  το νέο μηχανισμό των κοινών πλαισίων εκπαίδευσης, τις εφαρμοστικές πράξεις για την Ευρωπαϊκή επαγγελματική ταυτότητα  και το μηχανισμό προειδοποίησης, τις διατάξεις για τη διασυνοριακή ασφαλιστική κάλυψη και τους ελέγχους γλωσσικών γνώσεων για τους μετακινούμενους επαγγελματίες υγείας. 
__________________________________________________________________________
ΣΥΝΑΝΤΗΣΗ ESCO (O.E. ΕPQ)

Στις 18/12/2014 και στις 28/1/2015, η Ομάδα Αναφοράς της ESCO για την «Περίθαλψη Ανθρώπινης Υγείας και  Κοινωνικές Υπηρεσίες», συναντήθηκε για να συζητήσει και να καταλήξει στον οριστικό κατάλογο των εγκάρσιων, διατομεακών και τομεακών ειδικών δεξιοτήτων και ικανοτήτων. Στην τελευταία συνάντηση, επανεξετάστηκαν οι ειδικές δεξιότητες και ικανότητες των οδοντιάτρων. Η Ομάδα, συζήτησε, επίσης, μια πρόταση για την εισαγωγή διεθνών προσόντων στον τρίτο πυλώνα της  ESCO, λαμβάνοντας ωστόσο την απόφαση να συστήσει ότι αυτά θα πρέπει να εξαιρεθούν από την ESCO. Η Ομάδα θα διεξάγει μια τελευταία συνάντηση στις 12-13 Μαρτίου 2015 προκειμένου να ολοκληρώσει το έργο της. Η υπεύθυνη Πολιτικής του ΣΕΟ  Σάρα Ρόντα παρακολούθησε ως παρατηρητής.
__________________________________________________________________________
Η ΟΜΑΔΑ ΕΡΓΑΣΙΑΣ «ΣΤΟΜΑΤΙΚΗ ΥΓΕΙΑ»  ΣΥΜΦΩΝΕΙ  ΤΟ ΚΕΝΤΡΙΚΟ ΘΕΜΑ του 2015 ΝΑ ΕΙΝΑΙ

«Ο  ΚΑΡΚΙΝΟΣ  ΤΟΥ  ΣΤΟΜΑΤΟΣ»   [image: image7.jpg]



Η Ομάδα Εργασίας για τη Στοματική Υγεία συναντήθηκε στις 22 Ιανουαρίου 2015 στις Βρυξέλλες, προκειμένου να συζητήσει το Κεντρικό Θέμα και τα μηνύματα της Ευρωπαϊκής Ημέρας Στοματικής Υγείας του 2015. Το Κεντρικό Θέμα της Ευρωπαϊκής Ημέρας Στοματικής Υγείας (12 Σεπτεμβρίου) θα είναι «Ο καρκίνος του στόματος» και τα μηνύματα θα υπογραμμίζουν τη σημασία της έγκαιρης διάγνωσης, των τακτικών επισκέψεων στον οδοντίατρο και της έγκαιρης θεραπευτικής αντιμετώπισης. Άλλα μηνύματα θα περιλαμβάνουν τη σημασία της πρόληψης μέσω της υγιεινής διατροφής και την αποφυγή της χρήσης καπνού και κατανάλωσης αλκοόλ. 
Η Ο.Ε. συζήτησε, επίσης, τη δημόσια εκδήλωση του ΣΕΟ που θα οργανωθεί το 2015 η οποία επίσης θα επικεντρωθεί στον καρκίνο του στόματος. Τα αποτελέσματα της δημόσιας εκδήλωσης αναμένεται ότι θα είναι μια αναφορά και μια Απογραφή των βέλτιστων πρακτικών από οδοντιάτρους από όλη την Ευρώπη. 
__________________________________________________________________________
ΟΜΑΔΑ ΕΡΓΑΣΙΑΣ «ΛΕΥΚΑΝΣΗ ΔΟΝΤΙΩΝ» (W.G. TW)

Στις 10 Οκτωβρίου 2014, η Ο.Ε. για τη Λεύκανση των Δοντιών,  διεξήγαγε μιάν online συνάντηση, προκειμένου να συζητήσει τους κινδύνους τους οποίους η χρήση των λυχνιών λεύκανσης από μη επαγγελματίες θα μπορούσε να εγκυμονεί για τους ασθενείς και τους ίδιους τους μη επαγγελματίες,  εάν δεν λαμβάνονται τα αναγκαία προστατευτικά μέτρα  και  -για πρώτη φορά-  η Ο.Ε. συζήτησε τα οφέλη για την υγεία που θα μπορούσε να επιφέρει η λεύκανση των δοντιών στη συνολική βελτίωση της στοματικής υγείας και στην πρόληψη και τη θεραπεία των νόσων (π.χ. φθορά δοντιών και ριζών). Τα μέλη της Ο.Ε., επίσης, συμφώνησαν ότι η σημερινή απαγόρευση της χρήσης των προϊόντων λεύκανσης των δοντιών (ΤWPs) για τις ηλικίες κάτω των 18 ετών δεν είναι προς το συμφέρον των ασθενών. 
__________________________________________________________________________
ΣΥΝΑΝΤΗΣΗ Ο.Ε. «ΛΕΥΚΑΝΣΗ ΔΟΝΤΙΩΝ»  ΜΕ ΤΗ ΓΔ  ΑΝΑΠΤΥΞΗ (DG GROWTH)
Στις 10.12.22014, ο Προεδρεύων της  Ο.Ε.  Dr. Stefaan Hanson και η Υπεύθυνη Πολιτικής του γραφείου του ΣΕΟ στις Βρυξέλλες Sara Roda, συναντήθηκε με την επικεφαλής της Μονάδας για την Τεχνολογία της Υγείας και τα Καλλυντικά, κ. Sabine Lecrenier (ΓΔ ΑΝΑΠΤΥΞΗ, πρώην ΓΔ SANCO) και τη νομική σύμβουλο κ. Ιzabela Taborska, προκειμένου να παρουσιάσουν τα προκαταρκτικά ευρήματα της δεύτερης και της τρίτης έρευνας για τις ανεπιθύμητες παρενέργειες που προκαλούν τα προϊόντα λεύκανσης των δοντιών. Οι συμμετέχοντες συζήτησαν την απαγόρευση των βορικών στα καλλυντικά προϊόντα και η κ. Lecrenier διαβεβαίωσε ότι το υπερβορικό νάτριο και το υπερβορικό οξύ έχουν ταξινομηθεί ως ουσίες CMR1B και ότι δεν έχει επιτραπεί  καμία παρέκκλιση από την απαγόρευση. Ο Προεδρεύων έφερε υπ’όψη της Κομισιόν  τη θέση της Ο.Ε. για τους ασθενείς κάτω των 18 ετών και ενημέρωσε για τις επαφές με την EAPD και την IADR, όπως και για τις προσπάθειες που καταβάλλει η Ο.Ε. για τη συλλογή αποδεικτικών στοιχείων που θα καταδεικνύουν ότι τα προϊόντα λεύκανσης των δοντιών μεταξύ 0,1% μέχρι <6% Η2Ο2 είναι ασφαλή για χρήση σε ανηλίκους.

_________________________________________________________________________

ΟΜΑΔΕΣ ΔΡΑΣΗΣ ΤΟΥ Δ.Σ. ΤΟΥ ΣΕΟ (BTF) 
OΜΑΔΑ ΔΡΑΣΗΣ «ΕΛΕΥΘΕΡΑ ΕΠΑΓΓΕΛΜΑΤΑ» 
Η Ο.Δ. του Δ.Σ. για τα Ελεύθερα Επαγγέλματα συναντήθηκε στις 19 Νοεμβρίου 2014 στις Βρυξέλλες. Τα μέλη συζήτησαν τις τελευταίες εξελίξεις σε ό,τι αφορά τα Ελεύθερα Επαγγέλματα σε Κοινοτικό επίπεδο και τη συνεισφορά του ΣΕΟ στη δημόσια διαβούλευση για τη «SMALL BUSINESS ACT» [ΠΡΟΓΡΑΜΜΑ ΠΟΛΙΤΙΚΗΣ ΓΙΑ ΤΙΣ ΜΙΚΡΟΜΕΣΑΙΕΣ ΕΠΙΧΕΙΡΗΣΕΙΣ: Η ΠΡΩΤΟΒΟΥΛΙΑ (SBA) ΓΙΑ ΤΗΝ ΕΥΡΩΠΗ].  Άλλα σημεία ενδιαφέροντος της συνάντησης  περιελάμβαναν τα αποτελέσματα της συνάντησης  της Ομάδας Εργασίας για τα Ελεύθερα Επαγγέλματα της Κομισιόν, η οποία διεξήχθη στη Νάπολη την 1η Οκτωβρίου και την οποία παρακολούθησε ο Αντιπρόεδρος του ΣΕΟ Dr. Marco Landi, όπως επίσης και τη συμμετοχή του ΣΕΟ στις προσεχείς συναντήσεις για τα Ελεύθερα Επαγγέλματα. 
______________________________________________________________________
ΓΡΑΦΕΙΟ ΤΟΥ ΣΕΟ 
ΣΥΝΑΝΤΗΣΗ ΤΩΝ ΥΠΕΥΘΥΝΩΝ ΤΟΥ ΣΕΟ ΓΙΑ ΤΙΣ ΕΠΙΚΟΙΝΩΝΙΕΣ

Στις 9/10/2014 το γραφείο του ΣΕΟ στις Βρυξέλλες φιλοξένησε τη συνάντηση των Υπευθύνων του ΣΕΟ για τις Επικοινωνίες ( υπεύθυνοι επικοινωνιών των Εθνικών Οδοντιατρικών Ομοσπονδιών). Έξι συμμετέχοντες από  πέντε  χώρες παρακολούθησαν τη συνάντηση  που περιελάμβανε  επίσκεψη στο Ευρωπαϊκό Κοινοβούλιο και παρουσίαση της πολιτικής και των δομών του ΣΕΟ. Οι υπεύθυνοι Επικοινωνιών αντάλλαξαν και μοιράστηκαν τις εμπειρίες που έχουν σε εθνικό επίπεδο, σε ό,τι αφορά την επικοινωνία μηνυμάτων τα οποία σχετίζονται με την οδοντιατρική. Η συνάντηση αξιολογήθηκε πολύ εποικοδομητική από τους συμμετέχοντες που πρότειναν να διοργανώνεται δύο φορές το χρόνο.
______________________________________________________________________
ΠΟΡΤΟΓΑΛΙΚΟ ΟΔΟΝΤΙΑΤΡΙΚΟ ΣΥΝΕΔΡΙΟ 

Με πρόσκληση του Προέδρου της Πορτογαλικής Οδοντιατρικής Ομοσπονδίας, Dr. Orlando Monteiro Da Silva, η υπεύθυνη πολιτικής του γραφείου του ΣΕΟ, Sara Roda συμμετείχε στο πάνελ της συζήτησης με θέμα «Η Οδοντιατρική στην Ευρώπη», στη διάρκεια του  Πορτογαλικού Οδοντιατρικού Συνεδρίου που έλαβε χώρα μεταξύ 6-8 Νοεμβρίου 2014, στο Πόρτο της Πορτογαλίας. Στην τελετή έναρξης του συνεδρίου ο Πρόεδρος της Πορτογαλικής Οδοντιατρικής Ομοσπονδίας  παρουσίασε το πρώτο «Πορτογαλικό Βαρόμετρο για τη Στοματική Υγεία». 

Το πάνελ οργανώθηκε τη δεύτερη ημέρα του Συνεδρίου. Σ’αυτό συμμετείχαν οι:
Dr Óscar Reino και Prof Dr Juan Carlos Llodra (Πρόεδρος και Γενικός Γραμματέας της Ισπανικής Οδοντιατρικής Ομοσπονδίας αντιστοίχως) η Dr Catherine Mojaisky (Πρόεδρος της Confédération Nationale des Syndicats Dentaires, Γαλλία), ο Dr Alasdair G. Miller (Πρόεδρος της Βρετανικής Οδοντιατρικής Ομοσπονδίας), η Dr Filipa Marques (Επικεφαλής του Νομικού Τμήματος της Πορτογαλικής Ο.Ο.) και ο Πρόεδρος της Πορτογαλικής Ο.Ο., ως συντονιστής.
Η Sara Roda έκανε μια παρουσίαση του ΣΕΟ, ενημέρωσε για τα ζητήματα πολιτικής που ιεραρχούνται υψηλά στην Ευρωπαϊκή ατζέντα και επηρεάζουν το επάγγελμα, τονίζοντας ιδιαίτερα τις κυριότερες δράσεις που βρίσκονται σε εξέλιξη αυτή την περίοδο από τις Ομάδες Εργασίας και τις Ομάδες Δράσης του ΣΕΟ. 
__________________________________________________________________________
ΣΥΝΑΝΤΗΣΗ ΤΗΣ ΟΜΑΔΑΣ ΕΜΠΕΙΡΟΓΝΩΜΟΝΩΝ ΓΙΑ ΤΑ ΙΑΤΡΟΤΕΧΝΟΛΟΓΙΚΑ ΠΡΟΪΟΝΤΑ 

Την 17η Νοεμβρίου 2014, η Αleksandra Sanak, του Γραφείου του ΣΕΟ στις Βρυξέλλες, παρακολούθησε τη συνάντηση της Ομάδας Εμπειρογνωμόνων για τα Ιατροτεχνολογικά Προϊόντα, (MDEG), στις Βρυξέλλες. Κατά τη διάρκεια της συνάντησης συζητήθηκαν ποικίλα νομοθετικά ζητήματα και πρωτοβουλίες, όπως επίσης και οι κύριες δραστηριότητες των Ομάδων Εργασίας της MDEG.  
Κατά τη διάρκεια της συνάντησης, η Ευρωπαϊκή Επιτροπή επιβεβαίωσε την οριστική της απόφαση σε ό,τι αφορά τη μετακίνηση της αρμοδιότητας των φαρμακευτικών προϊόντων και τεχνολογιών της υγείας, από τον Επίτροπο της Υγείας στον Επίτροπο της Εσωτερικής Αγοράς  και Βιομηχανίας, εντός της νέας Ευρωπαϊκής Επιτροπής. Η Ευρωπαϊκή Επιτροπή  ενημέρωσε, επίσης, για τη σημερινή κατάσταση των πραγμάτων σχετικά με το Νομοθετικό Σχέδιο για τα Ιατροτεχνολογικά Προϊόντα. 

__________________________________________________________________________
ΣΥΝΟΔΟΣ ΓΙΑ ΤΗΝ ΠΟΙΟΤΗΤΑ, ΤΗΝ ΑΣΦΑΛΕΙΑ ΚΑΙ ΤΗΝ ΑΠΟΤΕΛΕΣΜΑΤΙΚΟΤΗΤΑ ΣΕ ΣΧΕΣΗ ΜΕ ΤΟ ΚΟΣΤΟΣ 

Στις 3 και 4 Νοεμβρίου, η Aleksandra Sanak παρακολούθησε μια Σύνοδο για την «Ποιότητα, την ασφάλεια και την αποτελεσματικότητα σε σχέση με το κόστος»,  που οργανώθηκε από το Ιταλικό Υπουργείο Υγείας, στη Ρώμη. 
Η Σύνοδος έδωσε την ευκαιρία να συζητηθούν και να αναλυθούν διάφορες διαστάσεις της ποιότητας και της ασφάλειας, λαμβάνοντας υπόψη την ανάγκη συμβιβασμού μεταξύ της υιοθέτησης πολιτικών για τη βελτίωση της ποιότητας και της ασφάλειας με την αναγκαιότητα περαιτέρω ανάλυσης υπό το πρίσμα της Οδηγίας 2011/24/ΕΚ.
Οι συμμετέχοντες είχαν επίσης την ευκαιρία να ενημερωθούν για τα προσεχή Συμπεράσματα του Συμβουλίου για την ασφάλεια των ασθενών και την ποιότητα της περίθαλψης, συμπεριλαμβανομένης της πρόληψης  και του ελέγχου των λοιμώξεων  που συνδέονται με την υγειονομική περίθαλψη και της μικροβιοαντοχής, που δημοσιεύθηκαν  την 1η Δεκεμβρίου 2014, για  τη Γνωμοδότηση για τη Μελλοντική Ευρωπαϊκή ατζέντα για την ποιότητα της υγειονομικής περίθαλψης με ιδιαίτερη έμφαση στην ασφάλεια των ασθενών της Ομάδας Εμπειρογνωμόνων για τους αποτελεσματικούς τρόπους επένδυσης στην υγεία (ΕΧPH), τις Ευρωπαϊκές Πολιτικές για την ασφάλεια των ασθενών και την ποιότητα της περίθαλψης, όπως επίσης και για τις προτεραιότητες της προσεχούς Λετονικής Προεδρίας του Συμβουλίου της ΕΕ.
________________________________________________________________________
Η ΜΕΛΕΤΗ CPD ΠΑΡΟΥΣΙΑΖΕΤΑΙ ΣΤΑ ΥΠΟΥΡΓΕΙΑ ΥΓΕΙΑΣ 

Στις 24 Νοεμβρίου 2014, η Nina Bernot και η Sara Roda παρακολούθησαν τη συνάντηση της Ομάδας Εργασίας της Κομισιόν για το Ευρωπαϊκό Ανθρώπινο Δυναμικό για την Υγεία. Η συνάντηση ήταν μια ευκαιρία για το κονσόρτιουμ που συνέγραψε τη Μελέτη για τη συνεχή επαγγελματική εξέλιξη (CPD) για τους επαγγελματίες υγείας στην ΕΕ να παρουσιάσει τη Μελέτη στους εκπροσώπους των Υπουργείων Υγείας.
Η Μελέτη CPD διεξήχθη από τις Ευρωπαϊκές Ομοσπονδίες που εκπροσωπούν τους οδοντιάτρους (CED) , τους Ιατρούς (CPME), τους νοσηλευτές (EFN), τις Μαίες (ΕΜΑ) και τους Φαρμακοποιούς (PGEU), με την υποστήριξη της EPHA (Εuropean Public Health Alliance) και εκπονήθηκε κατ’ εντολή της Ευρωπαϊκής Κομισιόν. Εκτός από μια ανασκόπηση  των συστημάτων Συνεχούς Επαγγελματικής Εξέλιξης κατά επάγγελμα και σε κάθε χώρα, η μελέτη αναλύει  τα εμπόδια προς την επιτυχή ανάληψη CPD  και προβάλλει μια σειρά προτάσεων μελλοντικής συνεργασίας στην CPD σε Ευρωπαϊκό επίπεδο. 
Οι εκπρόσωποι των Υπουργείων Υγείας έδειξαν μεγάλο ενδιαφέρον για τη μελέτη και υποστήριξαν τη διεξαγωγή περαιτέρω συζητήσεων με τους επαγγελματίες υγείας  για τη CPD. Μια υπο-ομάδα της Ο.Ε. για το Ευρωπαϊκό Ανθρώπινο Δυναμικό για την Υγεία αναμένεται να συσταθεί και να ξεκινήσει συναντήσεις μέσα στο 2015. 
ΣΥΝΑΝΤΗΣΗ ΓΙΑ ΤΗΝ ΠΡΟΣΤΑΣΙΑ ΔΕΔΟΜΕΝΩΝ 

 Στις 12/12/2014, η Sara Roda παρακολούθησε μια συνάντηση με την Ευρωπαϊκή Επιτροπή  (DG JUSTICE, DG CONNECT, DG SANCO) στην οποία έγινε συζήτηση για την  Πρόταση της Κομισιόν για το Γενικό Κανονισμό Προστασίας Δεδομένων. Η συζήτηση οργανώθηκε από την COCCIR και το ΣΕΟ παρακολούθησε ως παρατηρητής. Οι μετέχοντες, αρκετοί εμπλεκόμενοι φορείς της υγείας, αντάλλαξαν απόψεις  για τον Κανονισμό και είχαν μίαν ανοιχτή συζήτηση για τις διατάξεις που προκαλούν προβληματισμό ιδιαιτέρως για τις μικρομεσαίες επιχειρήσεις. 

________________________________________________________________________
ΣΥΝΑΝΤΗΣΗ ΤΗΣ ΟΜΑΔΑΣ ΕΡΓΑΣΙΑΣ ΓΙΑ ΤΗΝ ΑΣΦΑΛΕΙΑ ΤΩΝ ΑΣΘΕΝΩΝ ΚΑΙ ΤΗΝ ΠΟΙΟΤΗΤΑ ΤΗΣ ΠΕΡΙΘΑΛΨΗΣ 
Στις 18 Δεκεμβρίου 2014, η Nina Bernot και η Aleksandra Sanak παρακολούθησαν μια συνάντηση της Ομάδας Eργασίας της Κομισιόν για την Aσφάλεια των Aσθενών και την ποιότητα της περίθαλψης  στις Βρυξέλλες.
Οι εκπρόσωποι του Ιταλικού Υπουργείου Υγείας παρουσίασαν τα συμπεράσματα του Συμβουλίου για την ασφάλεια των ασθενών που υιοθετήθηκαν υπό την Ιταλική Προεδρία, σύμφωνα με τα οποία τα Κράτη Μέλη και η Κομισιόν καλούνται να προτείνουν μέχρι το Δεκέμβριο του 2016, ένα πλαίσιο για βιώσιμη Ευρωπαϊκή συνεργασία για την ασφάλεια των ασθενών, να συνεχίσουν το έργο που άρχισε  στο πλαίσιο της PaSQ Joint Action, στην οποία το ΣΕΟ συμμετέχει ως συνεργαζόμενος εταίρος. 
_________________________________________________________________________
ΟΙ ΕΥΡΩΒΟΥΛΕΥΤΕΣ ΕΝΑΝΤΙΟΝ ΤΟΥ ΚΑΡΚΙΝΟΥ (ΜΑC) - ENHMEΡΩΣΗ: ΕΥΡΩΠΑΙΚΗ ΔΙΑΒΟΥΛΕΥΣΗ ΓΙΑ ΤΟΥΣ  ΕΝΔΟΚΡΙΝΙΚΟΥΣ ΔΙΑΤΑΡΑΚΤΕΣ 

Στις 7 Ιανουαρίου 2015, η Aleksandra Sanak παρακολούθησε την Ενημέρωση για τους Ευρωβουλευτές εναντίον του καρκίνου (MEPs against Cancer/MAC) – διαβούλευση για τους ενδοκρινικούς διαταράκτες, που διοργάνωσε ο ευρωβουλευτής Christel Schaldemose και συνδιοργάνωνε η Ομοσπονδία  των Ευρωπαϊκών Οργανώσεων κατά του Καρκίνου (ΕCL) και η Συμμαχία για την Υγεία και το Περιβάλλον (HEAL) στο Ευρωπαϊκό Κοινοβούλιο. Οι μετέχοντες συζήτησαν την πρόληψη του καρκίνου μέσω της καλύτερης ρύθμισης των  χημικών ουσιών που διαταράσσουν την ορμονική λειτουργία. Η αποτελεσματική ρύθμιση αποτελεί μιαν ευκαιρία πρόληψης των ορμονοεξαρτώμενων καρκίνων.

__________________________________________________________________________
EXPAND – WORKSHOP ΠΟΛΥΜΕΡΟΥΣ ΣΥΜΜΕΤΟΧΗΣ ΕΝΔΙΑΦΕΡΟΜΕΝΩΝ 
Στις 28 Ιανουαρίου 2015, η Αl.Sanak συμμετείχε σε workshop πολυμερούς συμμετοχής ενδιαφερομένων  που οργάνωσε το Θεματικό Δίκτυο ΕΧPAND. To ΕΧPAND – Expanding Health Data Interoperability Services (Eπέκταση Διαλειτουργικών Υπηρεσιών Δεδομένων Υγείας) – είναι ένα πρότζεκτ Θεματικού Δικτύου που χρηματοδοτείται από το Πρόγραμμα Ανταγωνιστικότητας και Καινοτομίας (CIP) της Ευρωπαϊκής Επιτροπής εντός του Προγράμματος Υποστήριξης Πολιτικών ΙCT [(Information and Communication Technologies –Τεχνολογίες Πληροφορίας και Επικοινωνίας (ΤΠΕ)].
Ο στόχος του πρότζεκτ ΕXPAND είναι η πρόοδος προς ένα περιβάλλον αειφόρων διασυνοριακών υπηρεσιών ηλεκτρονικής υγείας (eHealth) σε ευρωπαϊκό επίπεδο μέσω του Connecting Europe Facility-CEF [Μηχανισμός ΔΣΕ: Διευκόλυνση «Συνδέοντας την Ευρώπη»] και σε εθνικό επίπεδο μέσω της εγκατάστασης των κατάλληλων εθνικών υποδομών και υπηρεσιών. Το workshop έδωσε την ευκαιρία να αναπτυχθεί διάλογος για τα Μητρώα, τα  Ευρωπαϊκά  Δίκτυα Αναφοράς, τις επιπτώσεις και τις συνέπειες της υιοθέτησης υπηρεσιών υγειονομικής περίθαλψης σε διασυνοριακό πλαίσιο (π.χ. ηλεκτρονική Συνταγογράφηση) ιδιαίτερα από την άποψη νομοθετικών, οργανωτικών, τεχνικών και σημασιολογικών    προϋποθέσεων. 
_________________________________________________________________________
ENHMEΡΩΤΙΚΗ ΕΚΔΗΛΩΣΗ: EMI - TTIP

Στις 29.1.2015, το European Movement International (Κίνημα ΕΜΙ) διοργάνωσε μια ενημερωτική εκδήλωση με την Ευρωπαία Διαμεσολαβητή Emily O’Reilly, αναφορικά με τη Διατλαντική Συμφωνία Εμπορίου και Επενδύσεων(TTIP). H μαζική συμμετοχή των ενδιαφερομένων φορέων δεν αποτέλεσε έκπληξη, δεδομένου του άνευ προηγούμενου δημοσίου ενδιαφέροντος, που το ζήτημα αυτό έχει προκαλέσει στην Ευρώπη.  Εάν συναφθεί η συμφωνία, η ΤΤΙΡ θα αποτελέσει τη μεγαλύτερη διμερή συμφωνία ελεύθερου εμπορίου στην ιστορία.
Η κ. Ο’Reilly αναφέρθηκε στα αποτελέσματα της δημόσιας διαβούλευσης της για τις διαπραγματεύσεις ΤΤΙΡ που ξεκίνησαν τον Ιούλιο του 2014 και ενημέρωσε σχετικά με τις 10 συστάσεις της προς την Ευρωπαϊκή Κομισιόν για την περαιτέρω αύξηση της διαφάνειας σχετικά με το ΤΤΙΡ. Oι συστάσεις σχετίζονται με τη δημόσια πρόσβαση στα ενοποιημένα διαπραγματευτικά κείμενα, τη μεγαλύτερη ενεργή δημοσιοποίηση εγγράφων της ΤΤΙΡ και την αυξημένη διαφάνεια σε ό,τι αφορά τις συναντήσεις που οι αξιωματούχοι της Κομισιόν διεξάγουν με επιχειρηματικές οργανώσεις, ομάδες λόμπι ή Μη Κυβερνητικές Οργανώσεις. Την ενημερωτική εκδήλωση παρακολούθησε η Sara Roda.  

25η Επέτειος της ανασύστασης του Επιμελητηρίου Ιατρών και Οδοντιάτρων στην Πολωνία 

Το 2014 σηματοδότησε την 25η επέτειο της ανασύστασης των Επιμελητηρίων των Ιατρών και των Οδοντιάτρων στην Πολωνία – οργανώσεις της κοινής επαγγελματικής αυτό-διοίκησης που είναι επιφορτισμένες με την αρμοδιότητα να εποπτεύουν την άσκηση των επαγγελμάτων προς το δημόσιο συμφέρον. 

Ο επίσημος εορτασμός έλαβε χώρα στη Βαρσοβία στις 5-6 Δεκεμβρίου. Τον παρακολούθησε μεγάλος αριθμός προσκεκλημένων, συμπεριλαμβανομένων εκπροσώπων εθνικών και διεθνών οργανώσεων ιατρών και οδοντιάτρων. 
Μεταξύ των προσκεκλημένων που γιόρτασαν μαζί με τους Πολωνούς ιατρούς αυτές τις σημαντικές ημέρες, ήταν ο Πρόεδρος του ΣΕΟ, οι Πρόεδροι των οργανώσεων FDI , ERO-FDI, WMA, UEMS, CPME και συνάδελφοι που εκπροσώπησαν τα Ιατρικά και Οδοντιατρικά Επιμελητήρια από τις γειτονικές χώρες: Τσέχικη Δημοκρατία, Γερμανία, Λιθουανία και Σλοβακία. 

Στις 5/12 οι καλεσμένοι μας επισκέφθηκαν το Πολωνικό Κοινοβούλιο για μια συνάντηση με τις αρχές της Πολιτείας. Η συνάντηση φιλοξενήθηκε από τον Αντιπρόεδρο της Γερουσίας , που είναι και ο ίδιος ιατρός. Μια ενδιαφέρουσα συζήτηση που ακολούθησε επικεντρώθηκε στη συμμετοχή των επαγγελματικών οργανώσεων στη δημοκρατική νομοπαρασκευαστική διαδικασία.  Οι συμμετέχοντες συζήτησαν επίσης για την αναγκαιότητα της προσωπικής εμπλοκής των επαγγελματιών υγείας στην πολιτική προκειμένου να προσφέρουν την εμπειρογνωμοσύνη και την πείρα τους. 
Οι κύριες εκδηλώσεις έλαβαν χώρα στις 6/12/2014 και περιελάμβαναν μια εορταστική τελετή με την παρουσία των εκπροσώπων της επαγγελματικής αυτοδιοίκησης και των καλεσμένων μας και ακολούθησε επίσημη συναυλία στο Εθνικό Θέατρο. 
Στους χαιρετισμούς τους οι καλεσμένοι μας υπογράμμισαν ότι η επέτειος των επαγγελματικών μας επιμελητηρίων είναι παράλληλη με τους εορτασμούς των 25 χρόνων από την  αποκατάσταση της Δημοκρατίας στην Πολωνία και σε άλλες χώρες της Κεντρικής και Ανατολικής Ευρώπης- οι ανεξάρτητες επαγγελματικές οργανώσεις αποτελούν τμήμα της δημοκρατικής κοινωνίας. 
Θα θέλαμε για μια φορά ακόμη, να εκφράσουμε την ευγνωμοσύνη και τις ευχαριστίες μας σε όλους τους συναδέλφους που βρήκαν το χρόνο,  μέσα στην πολυάσχολη περίοδο πριν τα  Χριστούγεννα,  να ταξιδέψουν ως την Βαρσοβία  και να τιμήσουν με την παρουσία τους αυτόν τον πολύ ξεχωριστό εορτασμό. 
Το άρθρο αυτό μας το έστειλε το  ΠΟΛΩΝΙΚΟ ΕΠΙΜΕΛΗΤΗΡΙΟ ΙΑΤΡΩΝ & ΟΔΟΝΤΙΑΤΡΩΝ 

Η ΣΥΝΕΙΣΦΟΡΑ ΤΟΥ ΚΡΟΑΤΙΚΟΥ ΟΔΟΝΤΙΑΤΡΙΚΟΥ ΕΠΙΜΕΛΗΤΗΡΙΟΥ ΣΤΗΝ ΠΡΟΑΓΩΓΗ ΤΗΣ ΣΤΟΜΑΤΙΚΗΣ ΥΓΕΙΑΣ 

Το Κροατικό Οδοντιατρικό Επιμελητήριο (CDC) συμμετείχε  στις  διοργανώσεις για τη  βελτίωση της στοματικής υγείας των κατοίκων της χώρας κατά τη διάρκεια του 2014. Στις εκδηλώσεις που οργανώθηκαν, υπήρξε  πλατιά συμμετοχή  των μελών αλλά και του κοινού, στον Έβδομο Εορτασμό της Παγκόσμιας Ημέρα Στοματικής Υγείας της FDI στις 20 Μαρτίου, «Γιορτάζοντας τα Υγιή Χαμόγελα», στο Δεύτερο εορτασμό της Ευρωπαϊκής Ημέρα Στοματικής Υγείας του ΣΕΟ  στις 12 Σεπτεμβρίου, «Στοματική Υγεία και Διαβήτης», με τη συνεργασία της Κροατικής Ομοσπονδίας Διαβήτη και στο Δεύτερο Εορτασμό του Μήνα Στοματικής Υγείας του CDC, μεταξύ 12 Σεπτεμβρίου και Οκτωβρίου «Ξανακερδίζοντας το  Χαμόγελο στα πρόσωπά μας».
Για κάθε μία από τις εκδηλώσεις αυτές γινόταν αναγγελία και ειδική μνεία στο Κροατικό Οδοντιατρικό Περιοδικό, στο Smile & Journal, στις  επίσημες ιστοσελίδες του CDC, hkdm.hr, mojstomatolog.hr (για τους ασθενείς) και στα Μέσα Κοινωνικής Δικτύωσης. 
Επιπλέον, οι πολυάριθμοι ελευθεροεπαγγελματίες οδοντίατροι ενημέρωναν τους ασθενείς τους για τις εκδηλώσεις με αφίσες, flyers και μέσω των προσωπικών τους ιστοσελίδων. Στην καμπάνια συμμετείχαν με ενημέρωση προς το πλατύ κοινό  η Δημόσια Τηλεόραση, το Ραδιόφωνο, πλήθος εφημερίδων, δημοφιλή Περιοδικά και έντυπα, σημαντικοί  Ενημερωτικοί Ιστότοποι.
Επί πλέον, εκπαίδευση για τη στοματική υγεία των μαθητών έγινε από μια ομάδα 160 εθελοντών επαγγελματιών  επί τόπου σε διάφορες πόλεις, για παράδειγμα: Osijek, Rijeka, Split, Zagreb.
Oι γονείς και τα παιδιά παρακολούθησαν εκπαιδευτικά μαθήματα από τους συμμετέχοντες εκπαιδευτές για τη σωστή οδοντιατρική υγιεινή, διανεμήθηκαν 5.000 προωθητικά πακέτα, πολλά παιδιά συμμετείχαν με τις ζωγραφιές τους αποτυπώνοντας τη δική τους άποψη για το θέμα της οδοντιατρικής. Οι καλύτερες ζωγραφιές βραβεύτηκαν με την προσφορά οικογενειακών πακέτων στοματικής υγιεινής. 
Το άρθρο αυτό μας το έστειλε το  ΚΡΟΑΤΙΚΟ ΟΔΟΝΤΙΑΤΡΙΚΟ ΕΠΙΜΕΛΗΤΗΡΙΟ 
Η ΓΑΛΛΙΑ ΑΛΛΑΖΕΙ  ΤΗΝ ΟΝΟΜΑΤΟΛΟΓΙΑ ΤΩΝ ΙΑΤΡΙΚΩΝ ΔΙΑΔΙΚΑΣΙΩΝ

Το 2014 ήταν η χρονιά που η Γαλλία αντικατέστησε την ονοματολογία των ιατρικών διαδικασιών που ίσχυε από το 1945, με ένα σύγχρονο περιγραφικό σύστημα αναφοράς: Την Κοινή Ονοματολογία των Ιατρικών Διαδικασιών.

Η παλαιά ονοματολογία περιλάμβανε  μόνον διαδικασίες που καλύπτονταν από την ασφάλιση  υγείας. Για οικονομικούς λόγους, η ονοματολογία δεν είχε αλλάξει σχεδόν καθόλου κατά τη διάρκεια των χρόνων αυτών και οι νέες διαδικασίες που δεν καλύπτονταν από τους ασφαλιστές υγείας δεν είχαν καμία κοινή ταξινόμηση ή νομική υπόσταση, γεγονός που δεν τους επέτρεπε  να καλύπτονται από την ιδιωτική ασφάλιση υγείας.
Αυτή η παλαιά, απηρχαιωμένη ονοματολογία, αντικαταστάθηκε, λοιπόν, μεταξύ Ιουνίου και Νοεμβρίου 2014, από ένα επίκαιρο και σύγχρονο «σύστημα αναφοράς», το οποίο περιγράφει κάθε μια οδοντιατρική τεχνική διαδικασία ξεχωριστά με έναν λογικό τρόπο. Οι 800 διαφορετικές διαδικασίες έχουν τώρα πλέον έναν ειδικό κωδικό και στο μέλλον η χρήση αυτών των κωδικών θα είναι υποχρεωτική προκειμένου να περιγράφεται η εργασία που γίνεται, τόσο στα ιατρικά αρχεία όσο και στη  χρέωση των ασθενών. Αυτό το νέο σύστημα κωδικών θα βοηθήσει τις ασφαλιστικές εταιρείες να εντοπίζουν τη συχνότητα με την οποία διεξάγονται κάποιες διαδικασίες  και έτσι να καταστεί ευκολότερη η ακριβής πρόβλεψη του κόστους. 

Με δική της πρωτοβουλία, η CNSD ζήτησε και υπέγραψε μια συμφωνία το 2012 να συμμετέχει στο σύστημα, που είχε ήδη τεθεί σε ισχύ για άλλες ιατρικές ειδικότητες από το 2007.  Η αλλαγή τέθηκε σε ισχύ το 2014, μετά από μια περίοδο εκπαίδευσης για τους ασκούντες  που διήρκεσε αρκετούς μήνες. Για να λειτουργεί σωστά το σύστημα αναφοράς, σε όλα τα οδοντιατρεία στη Γαλλία θα χρειαστεί να είναι δυνατή η μηχανογράφηση  (το ποσοστό ανέρχεται επί του παρόντος στο 97%).
Το κατά παράδοση ιδιαιτέρως συντηρητικό οδοντιατρικό επάγγελμα ήταν αρχικά κάπως επιφυλακτικό με την υιοθέτηση του νέου εκσυγχρονισμένου συστήματος, καθώς με την πρώτη ματιά φάνηκε ότι θα αποδώσει ελάχιστα οφέλη σε σχέση με τους ενδεχόμενους περιορισμούς. Χρειάστηκε μια μείζων εθνική οργάνωση, όπως η CNSD,  να πείσει το επάγγελμα ότι το νέο σύστημα όχι μόνον θα είχε θετικό αντίκτυπο στις τιμές μεσοπρόθεσμα, αλλά και ότι θα είχε ως  αποτέλεσμα την αναγνώριση ότι όλες οι διαδικασίες που διεξάγουμε είναι ιατρικής φύσεως. 
Το άρθρο αυτό μας το έστειλε η Γαλλική Εθνική Συνομοσπονδία Οδοντιατρικών Συνδικάτων(CNSD)
Η ΒΡΕΤΑΝΙΚΗ ΡΥΘΜΙΣΤΙΚΗ ΑΡΧΗ ΤΗΣ ΥΓΕΙΑΣ (GENERAL DENTAL COUNCIL) ΧΑΝΕΙ ΣΕ ΔΙΚΑΣΤΙΚΗ ΥΠΟΘΕΣΗ ΟΡΟΣΗΜΟ
Η Βρετανική Οδοντιατρική Ομοσπονδία (BDA) προσέφυγε κατά του Γενικού  Οδοντιατρικού  Συμβουλίου (GENERAL DENTAL COUNCIL) και της απόφασής του να επιβάλλει αύξηση της ετήσιας συνδρομής, ύψους 64%, όλων των οδοντιάτρων στο Ηνωμένο Βασίλειο.  Το δικαστήριο έκρινε την αύξηση αυτή παράνομη, δυσανάλογη για το σκοπό που εξυπηρετεί και αδιαφανή. Περισσότερες πληροφορίες:  https://bdaconnect.bda.org/arf-campaign/ 
Το άρθρο αυτό μας το έστειλε η  

Βρετανική Οδοντιατρική Ομοσπονδία (BDA)  

Για περισσότερες πληροφορίες:

CED Brussels Office
http://www.eudental.eu.

